ŠAKIŲ SOCIALINIŲ PASLAUGŲ CENTRO 2025 METŲ VEIKLOS ATASKAITA

I SKYRIUS 
VADOVO ŽODIS IR 2025 METŲ VEIKLOS SANTRAUKA

2025 metai Šakių socialinių paslaugų centrui buvo veiklos apimčių augimo, organizacinių pokyčių ir institucinės brandos stiprinimo metai. Centro veikla vyko didėjančio socialinių paslaugų poreikio sąlygomis, užtikrinant paslaugų teikimo tęstinumą, veiklos stabilumą ir atsakomybės vykdymą Šakių rajono savivaldybės gyventojams. Nepaisant pereinamojo vadovavimo laikotarpio, visos numatytos funkcijos buvo vykdomos nuosekliai, o paslaugų prieinamumas ir kokybė išliko užtikrinti.
Iki 2025 m. kovo 21 d. Centro direktorės pareigas ėjo Vilma Bielskienė. Nuo 2025 m. kovo 21 d. iki 2025 m. rugsėjo 1 d. Centro direktoriaus pareigas laikinai ėjo direktorės pavaduotoja Brigita Olensevičienė. Nuo 2025 m. rugsėjo 2 d. Centro direktorės pareigas pradėjo eiti Audronė Balčiūnienė. Vadovų kaita pareikalavo papildomo dėmesio sprendimų perimamumui, atsakomybės tęstinumui ir vidaus procesų stabilumui užtikrinti, tačiau tai nesutrikdė paslaugų teikimo ir suplanuotų veiklų įgyvendinimo.
2025 metais fiksuotas reikšmingas veiklos apimčių augimas, kurį atspindi pagrindinių rodiklių dinamika (žr. 1 pav.). Centro biudžetas padidėjo iki 2 722 514,20 Eur, paslaugų gavėjų skaičius pasiekė 2 157 asmenis, augo patvirtintų etatų ir darbuotojų skaičius, stabiliai administruota projektinė veikla. Rodiklių augimas rodo ne tik veiklos plėtrą, bet ir didėjančią savivaldybės atsakomybę už socialinių paslaugų prieinamumą, paslaugų tęstinumą bei socialinės atskirties mažinimą. Didėjanti paslaugų apimtis patvirtina Centro vaidmens stiprėjimą savivaldybės socialinės paramos sistemoje.

1 pav. Pagrindinių veiklos rodiklių dinamika 2024–2025 m.
[image: ]

Paslaugų gavėjų dinamika pagal paslaugų rūšis (žr. 2 pav.) atskleidžia struktūrinius pokyčius –augo prevencinių ir bendruomeninių paslaugų apimtys bei akredituotų socialinės priežiūros paslaugų poreikis. Tai atitinka nacionalinės ir savivaldybės socialinės politikos kryptį – stiprinti ankstyvąją intervenciją, pagalbą šeimai ir paslaugų teikimą kuo arčiau žmogaus gyvenamosios aplinkos. Socialinės globos paslaugų apimtys išliko stabilios, atsižvelgiant į jų intensyvumą ir specifiką. Pažymėtina, kad paslaugų gavėjų augimo tempas viršijo žmogiškųjų išteklių didėjimą, todėl veiklos efektyvumas, procesų optimizavimas ir darbo organizavimo tobulinimas tapo vienu iš pagrindinių metų prioritetų.

2 pav. Socialinių paslaugų gavėjų dinamika pagal paslaugų rūšis.

Ataskaitiniais metais reikšmingai sustiprinta vidaus kontrolės ir valdymo sistema. Įgyvendintos Centralizuoto vidaus audito rekomendacijos, peržiūrėta ir atnaujinta valdymo struktūra, atlikta pareigybių analizė pagal realius paslaugų poreikius ir finansavimo šaltinius, aiškiau apibrėžtos funkcijos bei atsakomybės ribos. Įdiegtos elektroninės dokumentų valdymo ir darbo laiko apskaitos sistemos, pradėta naudoti specializuota paslaugų administravimo programinė įranga, sudariusi prielaidas didesniam veiklos skaidrumui, atsekamumui ir administracinės naštos mažinimui. Projektinė veikla išliko stabili – administruoti devyni projektai, užtikrinę papildomų finansavimo šaltinių pritraukimą ir paslaugų plėtrą.
Pagrindiniai 2025 metų iššūkiai buvo kvalifikuotų darbuotojų trūkumas, laukimo eilių susidarymas kai kuriose paslaugose bei vadovavimo kaitos valdymas. Paslaugų gavėjų skaičiaus augimas viršijo žmogiškųjų išteklių didėjimo tempą, todėl didėjo darbo krūviai ir paslaugų organizavimo sudėtingumas. Tai išryškino poreikį stiprinti personalo valdymą, subalansuoti darbo krūvius ir užtikrinti ilgalaikį paslaugų prieinamumą, siekiant išvengti socialinių problemų gilėjimo ir didesnių ateities kaštų  savivaldybei.
2025 m. birželio 26 d. – rugpjūčio 13 d. Šakių rajono savivaldybės administracijos Centralizuotas vidaus audito skyrius atliko Centro lėšų naudojimo vidaus kontrolės auditą. Audito metu įvertintas vidaus kontrolės sistemos veiksmingumas, žmogiškųjų išteklių valdymas ir administracinių procesų organizavimas. Reikšmingiausios rekomendacijos buvo susijusios su valdymo struktūros, pareigybių sistemos ir darbo laiko apskaitos organizavimo peržiūra. Į jas buvo operatyviai reaguota – patvirtinta atnaujinta valdymo struktūra, atlikta pareigybių analizė, įdiegta elektroninė darbo laiko apskaitos sistema, sustiprinta dokumentų rengimo ir vidaus kontrolės tvarka. Įgyvendintos audito rekomendacijos sustiprino vidaus kontrolės aplinką ir sudarė prielaidas efektyvesniam, skaidresniam ir rizikomis grįstam įstaigos valdymui.
Apibendrinant pažymėtina, kad 2025 metais Centras ne tik išlaikė veiklos stabilumą, bet ir sustiprino institucinį pajėgumą, prisidėdamas prie tvaresnės, arčiau gyventojo orientuotos ir efektyviau valdomos socialinių paslaugų sistemos kūrimo Šakių rajono savivaldybėje. 2026 metais prioritetai bus orientuoti į žmogiškųjų išteklių stiprinimą, paslaugų prieinamumo ir kokybės didinimą ir organizacijos valdymo stiprinimą, siekiant užtikrinti ilgalaikį socialinių paslaugų sistemos stabilumą bei kokybę savivaldybėje.

II SKYRIUS
BENDROJI INFORMACIJA APIE ĮSTAIGĄ

Šakių socialinių paslaugų centras (toliau – Centras), juridinio asmens kodas 300665444, yra Šakių rajono savivaldybės biudžetinė įstaiga. Centras įsteigtas Šakių rajono savivaldybės tarybos 2006 m. gruodžio 21 d. sprendimu Nr. T-379 ir Juridinių asmenų registre įregistruotas 2007 m. kovo 30 d.
Centras veikia vadovaudamasis Šakių rajono savivaldybės tarybos 2024 m. vasario 9 d. sprendimu Nr. T-43 patvirtintais nuostatais bei Lietuvos Respublikos teisės aktais, reglamentuojančiais socialinių paslaugų organizavimą ir teikimą. Centro veikla vykdoma Šakių rajono savivaldybės teritorijoje. Administracinės patalpos ir dalies paslaugų teikimo vieta – V. Kudirkos g. 64A, Šakiai, taip pat Bažnyčios g. 7, Paluobių k., Griškabūdžio sen., Šakių r. sav.
Centro veikla orientuota į socialinių paslaugų prieinamumo užtikrinimą visoms tikslinėms gyventojų grupėms, individualizuotos pagalbos teikimą, socialinės atskirties mažinimą ir bendruomenės stiprinimą. Organizuojant paslaugas siekiama, kad jos būtų teikiamos kuo arčiau asmens gyvenamosios vietos, atitiktų realų poreikį ir sudarytų sąlygas asmeniui išlaikyti savarankiškumą.
Centro tikslas – teikti socialines paslaugas Šakių rajono savivaldybės gyventojams, kurie dėl amžiaus, negalios ar socialinių problemų negali savarankiškai pasirūpinti savimi ar visaverčiai dalyvauti visuomenės gyvenime, bei sudaryti sąlygas asmeniui ir šeimai stiprinti gebėjimus spręsti socialines problemas, palaikyti socialinius ryšius ir mažinti socialinę atskirtį.
Centras teikia šias socialinių paslaugų grupes:
· prevencines socialines paslaugas (atviras darbas su jaunimu, mobilus darbas su jaunimu);
· bendrąsias socialines paslaugas (asmens higienos ir priežiūros paslaugų organizavimas, transporto organizavimas);
· akredituotas socialinės priežiūros paslaugas (pagalba į namus, socialinė priežiūra šeimoms, socialinių įgūdžių ugdymas ir palaikymas, intensyvi krizių įveikimo pagalba, pagalba globėjams, budintiems ir nuolatiniams globotojams, įtėviams ir šeimynų dalyviams ar besirengiantiems jais tapti);
· socialinės globos paslaugas (dienos socialinė globa asmens namuose ir dienos socialinė globa institucijoje);
· kitas paslaugas (laikino atokvėpio paslauga asmens namuose, asmens gebėjimo pasirūpinti savimi ir priimti kasdienius sprendimus vertinimas, neveiksnių asmenų būklės peržiūrėjimas, aprūpinimas techninės pagalbos priemonėmis ir jų nuoma).
Centras turi galiojančias asmens sveikatos priežiūros veiklos licencijas (gydomojo masažo ir bendrosios praktikos slaugos paslaugoms), socialinės globos asmens namuose licenciją bei licenciją dienos socialinei globai institucijoje vaikams su negalia, suaugusiems asmenims su negalia ir senyvo amžiaus asmenims.
Centro teikiamų paslaugų kokybę patvirtina galiojantis EQUASS Assurance kokybės sertifikatas, rodantis, kad paslaugų organizavimas ir teikimas atitinka tarptautinius kokybės vadybos principus ir yra grindžiamas nuolatinio tobulinimo praktika.
· Siekdamas plėsti paslaugų prieinamumą ir stiprinti jų kokybę, Centras aktyviai vykdo projektinę veiklą. 2025 metais buvo įgyvendinami Europos Sąjungos lėšomis finansuojami projektai: „Integralios pagalbos teikimas ir plėtra Lietuvos savivaldybėse“ (Nr. 07-003-P-0001), „Paslaugų, skatinančių ir efektyviai palaikančių globą šeimos aplinkoje, vystymas“ (Nr. 07-016-P-0001) ir „JUNGTYS“ (Nr. 07-020-P-0001). Taip pat vykdytos savivaldybės ir kitų finansavimo šaltinių remiamos programos bei iniciatyvos, susijusios su darbu su jaunimu, visuomenės sveikatos stiprinimu ir socialinės integracijos skatinimu („Mobilus darbas su jaunimu 2025“; „Mobilus darbas su jaunimu Šakių rajono savivaldybėje 2025“; Sveikatos stiprinimo ir socialinės integracijos didinimo programa „Jaunatviškas polėkis 2025“; Visuomenės sveikatos rėmimo specialiosios programos projektai „Streso valdymas šeimoje: technikos, padedančios visiems šeimos nariams“ ir „Gyvenk sveikai“; „Vaikų svajonės).
Centro veikla grindžiama atsakomybe už racionalų savivaldybės biudžeto lėšų naudojimą, teisės aktų laikymąsi ir paslaugų kokybės užtikrinimą, siekiant ilgalaikio ir stabilaus socialinių paslaugų teikimo Šakių rajono savivaldybėje.

III SKYRIUS
STRATEGINIAI TIKSLAI IR JŲ ĮGYVENDINIMAS

2025 metų Centro veikla buvo planuojama ir vykdoma atsižvelgiant į Šakių rajono savivaldybės nustatytus prioritetus, socialinių paslaugų plėtros kryptis ir turimus finansinius išteklius. Strateginis dėmesys buvo sutelktas į vidaus valdymo stiprinimą, administracinių procesų efektyvinimą ir paslaugų kokybės užtikrinimą augančių veiklos apimčių sąlygomis.
2025 metais Centro tikslai buvo orientuoti į valdymo procesų modernizavimą, skaidrumo didinimą ir žmogiškųjų išteklių stiprinimą. Pagrindinis dėmesys skirtas vidaus valdymo ir administracinių procesų modernizavimui, diegiant skaitmeninius sprendimus, darbo laiko apskaitos ir dokumentų valdymo procesų efektyvinimui bei darbuotojų kompetencijų stiprinimui.
Įgyvendinant šiuos tikslus, 2025 metais Centre įdiegtos elektroninės dokumentų valdymo ir darbo laiko apskaitos sistemos, kurios sudarė prielaidas aiškesnei atsakomybių kontrolei, procesų atsekamumui ir racionalesniam darbo laiko planavimui. Įgyvendintos Šakių rajono savivaldybės administracijos Centralizuoto vidaus audito rekomendacijos, sustiprinusios vidaus kontrolės sistemą ir aiškiau apibrėžusios funkcijų bei atsakomybės ribas. Atnaujinta valdymo struktūra ir pareigybių sistema, įvertinant realius paslaugų poreikius ir finansavimo šaltinius. Taip pat buvo organizuoti darbuotojų mokymai ir supervizijos, stiprinančios profesines kompetencijas ir komandinio darbo kultūrą.
Įgyvendinti sprendimai sumažino administracinę naštą, padidino procesų skaidrumą ir sudarė sąlygas efektyviau organizuoti paslaugų teikimą augančių apimčių sąlygomis. Tai leido užtikrinti stabilesnį veiklos planavimą ir racionalesnį turimų išteklių panaudojimą.
Dalis numatytų strateginių sprendimų 2025 metais įgyvendinta iš dalies. Tam įtakos turėjo pereinamasis vadovavimo laikotarpis, būtinybė užtikrinti nepertraukiamą paslaugų teikimą, kvalifikuotų darbuotojų trūkumas bei augantis socialinių paslaugų poreikis, nukreipęs didžiąją dalį žmogiškųjų išteklių į tiesioginį paslaugų teikimą. Neįgyvendintos ar dalinai įgyvendintos priemonės perkeliamos į 2026 metų veiklos prioritetus, numatant papildomas organizacines priemones, procesų optimizavimą ir žmogiškųjų išteklių stiprinimą.
2025 metais pradėti valdymo modernizavimo procesai sudaro pagrindą tolesniam veiklos efektyvinimui ir ilgalaikiam Centro institucinės brandos stiprinimui.

IV SKYRIUS
TEIKIAMŲ PASLAUGŲ RODIKLIAI IR VERTINIMAS

Pagalba į namus. Tai asmens namuose teikiama socialinė paslauga (nuo 1 iki 10 valandų per savaitę), skirta padėti asmeniui ar šeimai tvarkytis buityje, rūpintis kasdieniais poreikiais ir išlaikyti savarankiškumą gyvenamojoje aplinkoje. Paslauga orientuota į galimybę asmeniui kuo ilgiau gyventi savo namuose ir išvengti intensyvesnių socialinių paslaugų poreikio.
2025 metais fiksuotas nuoseklus paslaugos augimas ir stabilus tęstinumas (žr. 1 lentelę). Paslaugų gavėjų skaičius padidėjo, o sprendimų skaičius išliko stabilus. Tuo pačiu sumažėjo paslaugų nutraukimų skaičius, kas rodo santykinai stabilią gavėjų kaitą. Didėjo paslaugos intensyvumas – vidutinis suteiktų valandų skaičius vienam gavėjui augo. Taip pat padaugėjo poreikių pervertinimų tiek didinant, tiek mažinant paslaugos trukmę. Tai atskleidžia sudėtingėjančias paslaugų gavėjų situacijas ir dinamišką poreikio kitimą, reikalaujantį lankstesnio darbo organizavimo.
Paslauga 2025 metais buvo teikiama stabiliai – nepertraukiamai ją gavo 135 asmenys, o nutraukimų pasirinkus kitą paslaugą skaičius nepakito (1 atvejis). Rodikliai leidžia vertinti paslaugą kaip nuosekliai veikiančią ir atliepiančią gyventojų poreikius, tačiau augantis intensyvumas formuoja papildomų žmogiškųjų išteklių poreikį.
2026 metais prioritetas – darbo krūvių subalansavimas, poreikių vertinimo operatyvumo išlaikymas ir paslaugos prieinamumo užtikrinimas didėjant individualizuotos pagalbos poreikiui.

1 lentelė. Pagalbos į namus rodikliai.
	Rodiklis
	2024 m.
	2025 m. 

	Paslaugos apimtis

	Sprendimų skaičius gauti paslaugą (gautų iš Savivaldybės)	
	40
	41

	Paslaugų gavėjai
	136
	141

	Paslaugų nutraukimas
	32
	31

	Paslaugos intensyvumas

	Suteiktų paslaugų vidutinis valandų skaičius 1 gavėjui
	308
	315

	Poreikių pervertinimas didinant paslaugos trukmę
	16
	22

	[bookmark: _Hlk220935294]Poreikių pervertinimas mažinant paslaugos trukmę
	7
	10

	Paslaugos tęstinumas

	Paslauga teikta nepertraukiamai
	130
	135

	Nutraukimų skaičius pasirinkus kitą paslaugų gavėją
	1
	1



2. Dienos socialinė globa asmens namuose ir integrali pagalba. Tai dienos metu teikiama nuolatinė specialistų pagalba asmens gyvenamojoje aplinkoje, apimanti gyvybiškai svarbių funkcijų palaikymą ir (ar) savarankiškumo ugdymą, siekiant sudaryti sąlygas asmeniui su negalia ar senyvo amžiaus asmeniui kuo ilgiau gyventi savo namuose. Ši paslauga Centre teikiama kartu su integralia pagalba, kuri įgyvendinama vykdant projektą „Integralios pagalbos teikimas ir plėtra Lietuvos savivaldybėse“ (Nr. 07-003-P-0001). Integrali pagalba apima socialinių paslaugų ir slaugos paslaugų derinimą asmens namuose, užtikrinant kompleksišką pagalbą ir geresnį individualių poreikių atliepimą. Paslaugų gavėjų skaičius abiejose paslaugose sutampa, nes integrali pagalba yra teikiama tiems patiems dienos socialinės globos asmens namuose gavėjams.
2025 metais paslaugos gavėjų skaičius nežymiai sumažėjo, kartu sumažėjo ir paslaugų nutraukimų skaičius, kas rodo mažesnę gavėjų kaitą ir stabilesnį paslaugos tęstinumą (žr. 2 lentelę). Tuo pačiu padidėjo paslaugos intensyvumas – vienam gavėjui vidutiniškai suteiktų valandų skaičius augo, todėl paslauga tapo labiau orientuota į intensyvesnį, individualizuotą pagalbos teikimą. Poreikių pervertinimų mažinant paslaugos trukmę padaugėjo, kas gali būti siejama su poreikio dinamiškumu ir būtinybe lanksčiai derinti paslaugos apimtį pagal asmens būklės pokyčius. 
2026 metais prioritetas – užtikrinti paslaugos prieinamumą ir intensyvumo valdymą, derinant žmogiškuosius išteklius su augančiu individualios pagalbos poreikiu.

2 lentelė. Dienos socialinės globos asmens namuose rodikliai.
	Rodiklis
	2024 m.
	2025 m. 

	Paslaugos apimtis

	Sprendimų skaičius gauti paslaugą (gautų iš Savivaldybės)
	14
	11

	Paslaugų gavėjai
	44
	41

	Paslaugų nutraukimas
	12
	9

	Paslaugos intensyvumas

	Suteiktų paslaugų vidutinis valandų skaičius 1 gavėjui
	640
	690

	Poreikių pervertinimas didinant paslaugos trukmę
	1
	0

	Poreikių pervertinimas mažinant paslaugos trukmę
	7
	10

	Paslaugos tęstinumas

	Paslauga teikta nepertraukiamai
	130
	135

	Nutraukimų skaičius pasirinkus kitą paslaugų gavėją
	0
	2



3. Globos centro paslaugos. Tai kompleksinė pagalba tėvų globos netekusiems vaikams, globėjams (rūpintojams), budintiems ir nuolatiniams globotojams, įtėviams bei asmenims, ketinantiems jais tapti. Paslaugos apima konsultacinę, psichosocialinę, informacinę ir metodinę pagalbą, globėjų parengimą ir lydėjimą, siekiant užtikrinti vaikų globą šeimai artimoje aplinkoje ir mažinti institucinės globos poreikį.
Remiantis 2025 metų duomenimis (žr. 3 lentelę) Globos centro veikloje stebimas paslaugos intensyvumo augimas. Tris kartus padidėjo vaikų, kuriems nustatyta laikina globa pas budinčius globotojus, skaičius, taip pat reikšmingai pailgėjo jų buvimo trukmė. Vidutinė vaiko buvimo pas budintį globotoją trukmė išaugo nuo 3 iki 12 dienų. Šie rodikliai rodo operatyvų reagavimą į krizines situacijas ir gebėjimą užtikrinti vaikų apgyvendinimą šeimai artimoje aplinkoje. Bendras per metus globojamų vaikų skaičius nežymiai sumažėjo, nuo 84 iki 80 vaikų per metus, kuriais rūpinosi 53 globėjai. Šį pokytį lėmė dalies vaikų pilnametystė ir globos santykių pasibaigimas natūralia tvarka. Paskutinės metų dienos duomenimis, padėtis išlieka stabili: globojamų (rūpinamų) vaikų skaičius siekia 68 vaikus ir 43 globėjus (rūpintojus). 
Šakių rajono savivaldybėje padidėjo budinčių globotojų skaičius, kas stiprina savivaldybės gebėjimą reaguoti į skubius vaikų apsaugos atvejus. Reikšmingai išaugo paruoštų globėjų skaičius, tai yra 2,7 karto daugiau nei 2024 metais. Šis rodiklis patvirtina aktyvų specialistų darbą stiprinant globėjų tinklą ir investiciją į ilgalaikį globos sistemos tvarumą.
2026 metais prioritetas – toliau plėsti globėjų tinklą, stiprinti budinčių globotojų pasirengimą ir užtikrinti pakankamus specialistų pajėgumus, reaguojant į augantį laikinosios globos poreikį.

3 lentelė. Globos centro rodikliai.
	Rodiklis
	2024 m.
	2025 m. 

	Paslaugos apimtis

	Budinčių globotojų skaičius
	3
	4

	Globojamų vaikų skaičius
	84
	80

	Globėjų skaičius 
	56
	53

	Paslaugos intensyvumas

	Vaikų, kuriems nustatyta laikina globa pas budinčius globėjus, skaičius (vnt.) ir trukmė
	2, 
trukmė 7 mėn.
	6,
trukmė 12 mėn.

	Vidutinė vaiko buvimo pas budintį globėją trukmė (dienomis)
	3 d.
	12 d.

	Vidutinis vaikų skaičius vienam budinčiam globėjui per metus
	3
	3

	Paslaugos tęstinumas

	Paruoštų globėjų skaičius
	3
	8



4. Socialinė priežiūra šeimoms (atvejo vadyba, socialinis darbas su šeimomis). Tai kompleksinė pagalba šeimoms, patiriančioms socialinių, psichologinių ar ekonominių sunkumų, siekiant stiprinti šeimos savarankiškumą, užtikrinti vaikų saugumą ir sudaryti sąlygas vaikams augti šeimoje. Paslaugos apima atvejo vadybą, socialinį darbą su šeima, tarpžinybinį bendradarbiavimą ir individualių pagalbos planų įgyvendinimą.
2025 metais stebimas struktūrinis paslaugos pokytis (žr. 4 lentelę). Šeimų, kurioms taikyta atvejo vadyba, skaičius sumažėjo, tuo pačiu padidėjo naujų atvejų skaičius. Tai rodo aktyvesnį rizikos atpažinimą ir didesnį naujų situacijų srautą, kartu trumpėjant vidutinei atvejo vadybos trukmei. Reikšmingai išaugo atvejų, kuriuose atvejo vadyba pradėta laiku, dalis, tai patvirtina geresnį paslaugos organizavimą ir operatyvesnį reagavimą. Tuo pačiu sumažėjo dalis šeimų, kurios paslaugą užbaigė atkūrusios savarankiškumą, bei vaikų, likusių ar sugrąžintų į šeimą, dalis. Šie rodikliai rodo sudėtingėjančias šeimų situacijas ir didesnį intervencijų kompleksiškumą.
2026 metais prioritetas – stiprinti tarpžinybinį bendradarbiavimą ir užtikrinti pakankamus specialistų pajėgumus, siekiant išlaikyti paslaugos poveikį.

4 lentelė. Socialinės priežiūros šeimoms rodikliai.
	Rodiklis
	2024 m.
	2025 m. 

	Paslaugos apimtis

	Šeimų, kurioms taikyta atvejo vadyba, skaičius (vnt.)
	211
	191

	Naujų atvejo vadybos atvejų skaičius per metus (vnt.)
	76
	89

	Užbaigtų atvejo vadybos atvejų skaičius (vnt.)
	89
	85

	Paslaugos intensyvumas

	Vidutinis atvejo vadybos trukmės laikas (mėnesiais)
	54
	40

	Nustatytas poreikis nuo visų besikreipiančių asmenų / inicijuotų atvejų (proc.) gauti paslaugą
	53
	71

	Atvejų, kuriuose atvejo vadyba pradėta laiku (pagal nustatytus terminus), dalis (proc.)
	74
	88

	Paslaugos tęstinumas

	Šeimų, kurioms buvo teikiamos socialinio darbuotojos paslaugos ir taikyta atvejo vadyba, nutrauktas soc. paslaugų teikimas ir užbaigtas atvejo vadybos atkūrus savarankiškumo įgūdžius, dalis nuo visų šeimų, kurioms taikoma AV (proc.)
	57
	42



5. Intensyvi krizių įveikimo pagalba. Tai trumpalaikė, tikslinė socialinė paslauga šeimoms ir asmenims, patyrusiems krizę (smurtą, netektį, skyrybas, emocinę ar psichologinę grėsmę), orientuota į saugumo užtikrinimą, situacijos stabilizavimą ir savarankiškumo atkūrimą. 
2025 metais paslaugos apimtys išliko stabilios – sprendimų skaičius nepakito, o paslaugų gavėjų skaičius nežymiai padidėjo (žr. 5 lentelę). Tuo pačiu sumažėjo paslaugą gavusių šeimų skaičius, kas rodo, kad dalis krizių buvo sprendžiamos intensyviau dirbant su mažesniu šeimų skaičiumi. Paslaugos intensyvumas išliko stabilus – vidutinis dienų skaičius vienai šeimai nepakito. Padidėjusi savarankiškumą atkūrusių šeimų dalis leidžia vertinti paslaugą kaip veiksmingą ir orientuotą į realų rezultatą. 
2026 metais prioritetas – išlaikyti operatyvų reagavimą į krizes ir stiprinti tarpžinybinį bendradarbiavimą, užtikrinant paslaugos efektyvumą.

5 lentelė. Krizių centro rodikliai.
	Rodiklis
	2024 m.
	2025 m. 

	Paslaugos apimtis

	Sprendimų skaičius gauti paslaugą
	15
	15

	Paslaugų gavėjų skaičius rajono
	38
	39

	Šeimų skaičius (rajono)
	19
	15

	Paslaugos intensyvumas

	Suteiktų paslaugų vidutinis dienų skaičius per metus 1 šeimai
	72
	72

	Paslaugos tęstinumas

	Šeimų atkūrusių savarankiškumą, dalis nuo visų šeimų, atsidūrusių krizinėje situacijoje (proc.)
	13
	14



6. Dienos socialinė globa institucijoje.  Tai dienos metu teikiama socialinės globos paslauga asmenims su negalia ir senyvo amžiaus asmenims, orientuota į individualių poreikių atliepimą, savarankiškumo ugdymą ir socialinių įgūdžių palaikymą.
2025 metais paslaugų gavėjų skaičius sumažėjo, taip pat nebuvo priimta naujų sprendimų dėl paslaugos skyrimo (žr. 6 lentelę). Reikšmingai padidėjo paslaugos intensyvumas – vidutinis dienų skaičius vienam gavėjui per mėnesį augo nuo 10 iki 13, kas rodo didesnį individualizuotos pagalbos poreikį. Padidėjo asmenų, sustiprinusių savarankiškumo lygį, dalis. Tai leidžia vertinti paslaugą kaip veiksmingą ir orientuotą į realų rezultatą. 
2026 metais prioritetas – išlaikyti paslaugos kokybę ir individualizavimo lygį, užtikrinant stabilų specialistų darbo organizavimą.

6 lentelė. Dienos socialinės globos institucijoje rodikliai.
	Rodiklis
	2024 m.
	2025 m. 

	Paslaugos apimtis

	Sprendimų skaičius gauti paslaugą (gautų iš Savivaldybės)
	3
	0

	Paslaugų gavėjų skaičius 
	15
	12

	Paslaugos intensyvumas

	Suteiktų paslaugų vidutinis dienų skaičius per mėn.1 gavėjui
	10
	13

	Paslaugos tęstinumas

	Asmenų padidinusių savarankiškumo lygį, dalis nuo visų dienos socialinės globos institucijoje gavusių asmenų skaičiaus (proc.)
	13 
	25 

	Paslauga teikta nepertraukiamai
	15
	12

	Nutraukimų skaičius
	3
	0

	Nutraukimų skaičius pasirinkus kitą paslaugų gavėją
	1
	0



7. Atviras darbas su jaunimu. Tai jaunimo darbuotojų teikiama paslauga, orientuota į jaunų žmonių asmeninių ir socialinių kompetencijų ugdymą, aktyvų įsitraukimą į bendruomenės gyvenimą bei pasirengimą savarankiškam gyvenimui ir darbo rinkai.
2025 metais reikšmingai išaugo unikalių jaunimo centro lankytojų skaičius, kas rodo didesnį jaunimo pasiekiamumą ir platesnės tikslinės grupės įtraukimą (žr. 7 lentelę). Tuo pačiu sumažėjo bendras apsilankymų skaičius ir vidutinis apsilankymų skaičius vienam jaunuoliui, kas leidžia vertinti, kad paslauga apėmė daugiau jaunų žmonių, tačiau jų dalyvavimo intensyvumas tapo mažesnis. 
Mobilus darbas su jaunimu leido pasiekti atokesnėse vietovėse gyvenančius jaunuolius, stiprinti prevencinį darbą ir ankstyvą rizikų atpažinimą. Mobilios veiklos prisidėjo prie didesnio jaunimo įsitraukimo.
Projektas „JUNGTYS“ prisidėjo prie jaunimo socialinės integracijos stiprinimo – įgyvendintos individualios konsultacijos, grupinės veiklos ir motyvacinės iniciatyvos, orientuotos į mažiau galimybių turinčius jaunuolius. Projektinės veiklos sudarė sąlygas kryptingiau dirbti su socialinę riziką patiriančiu jaunimu ir stiprinti jų dalyvavimą švietimo bei darbo rinkos procesuose.
Atviro jaunimo centro veiklos intensyvumo rodikliai rodo nuoseklų darbo organizavimo stiprinimą – padidėjo vidutinis veiklų dienų skaičius per mėnesį, o jaunimo iniciatyvų, kurias lydėjo darbuotojai, skaičius išliko stabilus. Atviro jaunimo centro veiklose dalyvavo 12 savanorių, iš kurių 4 savanoriavo 6 mėnesius ir ilgiau, prisidėdami prie veiklų organizavimo, jaunimo iniciatyvų įgyvendinimo ir kasdienės centro veiklos. Ilgalaikė savanorystė stiprina jaunimo centro bendruomenę ir sudaro sąlygas tvaresniam jaunimo įsitraukimui į centro veiklas.. 
2026 metais prioritetas – didinti ilgalaikį jaunimo įsitraukimą, stiprinti savanorių pritraukimą ir išlaikyti paslaugos pasiekiamumą platesnei jaunimo grupei.
7 lentelė. Darbo su jaunimu rodikliai.
	Rodiklis
	2024 m.
	2025 m. 

	Paslaugos apimtis

	Jaunimo centro lankytojų skaičius (unikalūs jauni žmonės, vnt.)
	427
	509

	Bendras apsilankymų skaičius per metus (vnt.)
	3315
	2851

	Vidutinis apsilankymų skaičius vienam lankytojui per metus
	8 
	6

	Atviros jaunimo erdvės (Lukšiai) lankytojų skaičius (unikalūs jauni žmonės, vnt.)
	nevertinama
	82

	Mobilaus darbo su jaunimu dalyvių skaičius
	160
	258

	Projekto „Jungtys“ paslaugų gavėjai
	25
	47

	Paslaugos intensyvumas

	AJC Suteiktų paslaugų vidutinis dienų skaičius per mėn.1 gavėjui
	10
	13

	AJC Jaunimo iniciatyvų, kurias lydėjo darbuotojai, skaičius (vnt.)
	4
	4

	AJC Savanorių, praktikantų, kurie atliko praktiką ne mažiau nei 1 mėn. skaičius 
	12
	12



8. Transporto organizavimo paslauga. Ši paslauga skirta rajono gyventojams, kuriems dėl negalios, ligos ar senyvo amžiaus yra sudėtinga savarankiškai judėti ir reikalingas pavėžėjimas į gydymo, socialines ar kitas įstaigas.  2025 metais paslaugos apimtys ir intensyvumas augo (žr. 8 lentelę). Asmenų, pasinaudojusių transporto paslauga, skaičius padidėjo, o suteiktų pavėžėjimų skaičius taip pat išaugo. Tai rodo didėjantį paslaugos poreikį ir aktyvų jos naudojimą. Ypač išaugo specializuotų pavėžėjimų poreikis hemodializuojamiems asmenims – tokių paslaugų gavėjų skaičius padidėjo, o suteiktų pavėžėjimų skaičius augo. Šie rodikliai atspindi nuolatinį ir intensyvų šios tikslinės grupės poreikį bei Centro gebėjimą užtikrinti reguliarią prieigą prie gyvybiškai svarbių sveikatos paslaugų.
2026 metais prioritetas – užtikrinti pakankamus transporto organizavimo pajėgumus, racionaliai planuoti maršrutus ir išlaikyti paslaugos prieinamumą augančio poreikio sąlygomis.

8 lentelė. Transporto paslaugos rodikliai.
	Rodiklis
	2024 m.
	2025 m. 

	Paslaugos apimtis

	Asmenų pasinaudojusių transporto paslauga skaičius
	134
	145

	Hemodializuojami asmenų pasinaudojusių transporto paslauga skaičius
	7
	8

	Paslaugos intensyvumas

	Transporto paslaugos suteikimo kartų skaičius (vnt.)
	216
	235

	Transporto paslauga suteikta hemodializuojamiems paslaugų gavėjams kartų skaičius (vnt.)
	964
	1028



9. Asmens higienos ir priežiūros paslaugų organizavimas. Ši paslauga skirta užtikrinti minimalių asmeninių higienos poreikių tenkinimą Šakių rajono gyventojams, kurie dėl nepakankamų pajamų ar socialinės atskirties negali savarankiškai pasirūpinti higiena. Paslauga apima dušo ir skalbimo paslaugų organizavimą bei administravimą.
2025 metais stebimi paslaugos naudojimo struktūros pokyčiai (žr. 9 lentelę). Nors unikalių dušo paslaugos gavėjų skaičius nežymiai sumažėjo, padidėjo suteikimų skaičius, kas rodo dažnesnį paslaugos naudojimą tų pačių asmenų tarpe. Skalbimo paslaugos gavėjų skaičius išliko stabilus, tačiau sumažėjo suteiktų paslaugų kartų skaičius.
Šis pokytis sietinas su 2025 metų pabaigoje atliktu darbo krūvio optimizavimu – skalbimo paslaugai skirtas etatas sumažintas nuo 1,0 iki 0,5, atsižvelgiant į faktinį paslaugos poreikį ir racionalų išteklių panaudojimą. Nepaisant šių organizacinių pokyčių, paslauga buvo teikiama nepertraukiamai, išlaikant bazinį prieinamumo lygį. Tai leidžia vertinti paslaugos organizavimą kaip subalansuotą tarp prieinamumo ir efektyvaus žmogiškųjų išteklių valdymo.
2026 metais prioritetas – užtikrinti paslaugos prieinamumą socialiai pažeidžiamiems asmenims, stebint laukimo rodiklius ir vertinant faktinį poreikį.

9 lentelė. Asmens higienos paslaugų rodikliai.
	Rodiklis
	2024 m.
	2025 m. 

	Paslaugos apimtis

	Asmenų, pasinaudojusių dušo paslauga, skaičius (unikalūs, vnt.) 
	25
	23

	Dušo paslaugos suteikimo kartų skaičius (vnt.)
	172
	201

	Asmenų, pasinaudojusių skalbimo paslauga, skaičius (unikalūs, vnt.)
	55
	55

	Skalbimo paslaugos suteikimo kartų skaičius (vnt.)
	976
	805

	Paslaugos prieinamumas

	Vidutinis laukimo laikas iki dušo paslaugos suteikimo (dienomis)
	1
	1

	Vidutinis laukimo laikas iki skalbyklos paslaugos suteikimo (dienomis)
	1
	1



10. Asmenų su negalia aprūpinimo techninės pagalbos priemonėmis paslauga. Ši paslauga užtikrina visiškai arba iš dalies kompensuojamų priemonių skyrimą, siekiant kompensuoti sutrikusių funkcijų įtaką asmens savarankiškumui, ugdymuisi ir darbinei veiklai.
2025 metais paslaugos apimtys išliko stabilios – nežymiai padidėjo tiek unikalių paslaugos gavėjų skaičius, tiek suteiktų paslaugų skaičius (žr. 10 lentelę). Tai rodo nuolatinį ir prognozuojamą paslaugos poreikį savivaldybėje. Reikšmingai sutrumpėjo laukimo laikas iki priemonių išdavimo, kas rodo efektyvesnį paslaugos administravimą, geresnį procesų organizavimą ir pagerėjusį prieinamumą. Trumpesnis laukimo laikotarpis tiesiogiai prisideda prie spartesnio asmenų su negalia savarankiškumo užtikrinimo.
2026 metais prioritetas – išlaikyti paslaugos operatyvumą ir stebėti laukimo laiką kaip pagrindinį prieinamumo rodiklį.

10 lentelė. TPP išdavimo rodikliai.
	Rodiklis
	2024 m.
	2025 m. 

	Paslaugos apimtis

	Asmenų, pasinaudojusių paslauga, skaičius (unikalūs, vnt.) TPP išdavimas
	389
	391

	TPP išdavimo paslaugos suteikimo kartų skaičius (vnt.)
	485
	487

	Paslaugos prieinamumas

	Vidutinis laukimo laikas iki TPP išdavimo paslaugos suteikimo (dienomis)
	140
	120


11. Techninės pagalbos priemonių nuoma. TPP nuomos paslauga sudaro galimybę Šakių rajono savivaldybėje gyvenamąją vietą deklaravusiems asmenims su negalia, senatvės pensijos amžių sukakusiems asmenims bei darbingo amžiaus asmenims po traumų ar ligų laikinai naudotis reikalingomis techninės pagalbos priemonėmis. Paslauga teikiama iki tol, kol asmuo įsigyja jam reikalingą priemonę arba kol pasikeičia jo sveikatos būklė. TPP nuoma skirta padėti užtikrinti asmens savarankiškumą, saugumą ir galimybę atlikti kasdienes veiklas.
2025 metais fiksuotas paslaugos apimčių augimas. TPP nuomos suteikimų skaičius padidėjo, o priemonių įsigijimo kompensacijų skaičius išaugo reikšmingai (žr. 11 lentelę). Tai rodo didėjantį techninės pagalbos priemonių poreikį ir aktyvesnį gyventojų naudojimąsi kompensavimo galimybėmis.
Vidutinis laukimo laikas iki paslaugos suteikimo išliko 0 dienų, kas patvirtina efektyvų paslaugos organizavimą ir aukštą prieinamumo lygį. Operatyvus priemonių skyrimas tiesiogiai prisideda prie asmenų su negalia savarankiškumo ir gyvenimo kokybės užtikrinimo.
2026 metais prioritetas – užtikrinti pakankamą techninių priemonių rezervą.

11 lentelė. TPP priemonių nuoma.
	Rodiklis
	2024 m.
	2025 m. 

	Paslaugos apimtis

	TPP nuomos suteikimo kartų skaičius (vnt.)
	70
	78

	TPP įsigijimo kompensacijos
	39
	63

	Paslaugos prieinamumas

	Vidutinis laukimo laikas iki TPP nuomos paslaugos suteikimo (dienomis)
	0
	0



2025 metais papildomai buvo įsigyta TPP priemonių: vikšrinis laiptų kopiklis „Liftkar PTR160“ su vežimėliu – 3 622,50 Eur., deguonies koncentratorius „INVACARE Platinum 9“ – 1 389,00 Eur. 

Kita veikla ir projektinės iniciatyvos. 2025 metais Centras vykdė papildomas funkcijas, susijusias su asmens veiksnumo vertinimu ir neveiksnių asmenų būklės peržiūra. Per ataskaitinius metus atlikti 9 asmens gebėjimo pasirūpinti savimi ir priimti kasdienius sprendimus vertinimai bei 22 neveiksnių asmenų būklės peržiūros. Iš viso įgyvendinta 31 vertinimo procedūra.
Ši funkcija nėra tiesiogiai susijusi su socialinių paslaugų teikimu, tačiau yra teisiškai būtina ir reikšminga žmogaus teisių apsaugos požiūriu. Vertinimų atlikimas reikalauja specialistų laiko, kompetencijos ir tarpžinybinio bendradarbiavimo, todėl didina bendrą darbuotojų darbo krūvį. Nepaisant to, funkcija vykdoma užtikrinant nustatytų terminų laikymąsi ir sprendimų pagrįstumą. Atliekami vertinimai prisideda prie asmens teisių apsaugos, savarankiškumo galimybių objektyvaus įvertinimo bei teismo nustatytų ribojimų proporcingumo ir pagrįstumo periodinės kontrolės, sudarant sąlygas laiku peržiūrėti asmens teisinį statusą pagal faktinę situaciją.
Be pagrindinių teikiamų socialinių paslaugų, įstaiga aktyviai vykdė ir papildomas projektines veiklas bei iniciatyvas, skirtas bendruomenės gerovei, socialinei integracijai ir gyventojų sveikatos stiprinimui. Įgyvendinti projektai finansuoti savivaldybės lėšomis bei socialinių partnerių iniciatyvomis. Projektinių veiklų metu organizuoti renginiai, mokymai ir sveikatinimo veiklos, kurios prisidėjo prie įvairių tikslinių grupių socialinio aktyvumo, emocinės gerovės ir bendruomeniškumo stiprinimo.

12 lentelė. Papildomų veiklų suvestinė.
	Projektas
	Finansavimo šaltinis
	Suma 
Eur
	Veikla / rezultatas
	Dalyviai

	Vaikų svajonės
	Parama / iniciatyva
	–
	Išpildytos socialinę riziką patiriančių vaikų svajonės
	227 vaikai

	Jaunatviškas polėkis 2025
	Savivaldybė
	1000 
	Suorganizuota Jaunimo diena
	55 jaunuoliai

	Streso valdymas šeimoje
	Savivaldybė
	700 
	E. Karmazos mokymai apie streso valdymą šeimoje
	30 dalyvių

	Gyvenk sveikai
	Savivaldybė
	461,66
	Sveikatinimo veiklos ir išvyka į Birštoną
	35 dalyviai



Teikiamų paslaugų bendras įvertinimas ir apibendrinimas.
2025 metais Šakių socialinių paslaugų centro teikiamų paslaugų analizė rodo nuoseklų Centro veiklos prisitaikymą prie augančių ir sudėtingėjančių socialinių paslaugų poreikių Šakių rajono savivaldybėje. Daugumoje paslaugų sričių pastebimas paslaugų intensyvumo augimas, didėjantis individualių sprendimų poreikis bei stiprėjanti orientacija į paslaugų kokybę, net ir tais atvejais, kai paslaugų gavėjų skaičius išliko stabilus arba kito nežymiai.
Asmens namuose teikiamos paslaugos – pagalba į namus, dienos socialinė globa asmens namuose ir integrali pagalba – išliko viena svarbiausių Centro veiklos sričių. Šių paslaugų poreikis ir intensyvumas augo, patvirtindamas siekį sudaryti sąlygas vyresnio amžiaus ar negalią turintiems asmenims kuo ilgiau gyventi savo įprastoje aplinkoje. Kartu vis labiau išryškėja žmogiškųjų išteklių poreikis, susijęs su didėjančiu paslaugų sudėtingumu ir individualių poreikių įvairove.
Vaikų ir šeimų paslaugų srityje reikšmingą vietą užėmė globos centro veikla, kurios metu buvo stiprinamas globėjų ir budinčių globotojų tinklas, vykdomas jų parengimas bei teikiama tęstinė pagalba globėjų šeimoms. Socialinės priežiūros šeimoms ir intensyvios krizių įveikimo pagalbos paslaugų analizė rodo kryptingą perėjimą prie savalaikio ir tikslingesnio darbo su šeimomis. Didėjantis naujų atvejų skaičius ir trumpėjanti atvejo vadybos trukmė leidžia daryti prielaidą apie gerėjantį problemų identifikavimą bei operatyvesnį reagavimą į šeimų patiriamus sunkumus.
Jaunimo paslaugų srityje didėjo jaunimo pasiekiamumas ir į veiklas įsitraukusių jaunų žmonių skaičius. Nors vidutinis apsilankymų skaičius vienam jaunuoliui sumažėjo, tai rodo, kad paslaugos pasiekė platesnį jaunimo ratą. Savanorių ir praktikantų įsitraukimas išliko stabilus – veiklose dalyvavo 12 savanorių ir praktikantų, iš kurių 4 savanoriavo šešis mėnesius ir ilgiau, aktyviai prisidėdami prie veiklų organizavimo ir jaunimo iniciatyvų įgyvendinimo.
Transporto organizavimo, asmens higienos bei techninės pagalbos priemonių išdavimo ir nuomos paslaugos patvirtino Centro gebėjimą užtikrinti gyventojų mobilumą, bazinių poreikių patenkinimą ir kasdienio savarankiškumo palaikymą. Stabilios ar augančios šių paslaugų apimtys bei racionalus žmogiškųjų išteklių panaudojimas rodo nuoseklų paslaugų organizavimo tobulinimą ir atsakingą resursų valdymą.
Be pagrindinių socialinių paslaugų teikimo, Centras taip pat aktyviai įgyvendino projektines veiklas ir bendruomenines iniciatyvas, kurios prisidėjo prie gyventojų socialinės integracijos, sveikatos stiprinimo bei bendruomeniškumo skatinimo. Šios veiklos papildė teikiamų paslaugų spektrą ir sudarė galimybes įvairioms tikslinėms grupėms įsitraukti į edukacines, sveikatinimo ir bendruomenines veiklas.
Apibendrinant galima teigti, kad 2025 metais Centras nuosekliai stiprino paslaugų prieinamumą ir kokybę, siekdamas efektyviau organizuoti veiklą ir geriau atliepti skirtingų gyventojų grupių poreikius. Atsižvelgiant į nustatytas tendencijas, 2026 metais svarbu toliau stiprinti žmogiškuosius išteklius, užtikrinti paslaugų prieinamumą visose rajono teritorijose, plėtoti bendradarbiavimą su partneriais bei nuosekliai tobulinti paslaugų kokybės valdymą, kad būtų galima tinkamai reaguoti į kintančius socialinius iššūkius Šakių rajono savivaldybėje.

V SKYRIUS
ŽMOGIŠKIEJI RESURSAI

2025 m. gruodžio 31 d. duomenimis Šakių socialinių paslaugų centre buvo patvirtinta 100,25 pareigybių, faktiškai dirbo 108 darbuotojai. Pagal išsilavinimą daugiausia darbuotojų turi profesinį išsilavinimą – 41 darbuotojas, aukštąjį neuniversitetinį – 26 darbuotojai, aukštąjį universitetinį – 21 darbuotojas, aukštesnįjį – 16 darbuotojų, vidurinį išsilavinimą – 5 darbuotojai. Du darbuotojai turi antrą kvalifikacinę kategoriją.
2025 metais Centro žmogiškųjų išteklių valdymas vyko didėjančio socialinių paslaugų poreikio ir pereinamojo vadovavimo laikotarpio sąlygomis. Augant paslaugų gavėjų skaičiui ir paslaugų teikimo intensyvumui, žmogiškųjų išteklių plėtra buvo nuosaikesnė, todėl išryškėjo poreikis efektyvinti darbo organizavimą ir racionaliai naudoti turimus darbuotojų išteklius.
13 lentelė. Personalo rodiklių dinamika.
	Rodiklis
	2024 m.
	2025 m.

	Patvirtintų etatų skaičius
	95,38
	100,25

	Faktinis darbuotojų skaičius
	105
	108

	Užimtos pareigybės
	91,73
	96,25

	Laisvos pareigybės
	3,65
	4



Vadovaujantis Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-92, Centro darbuotojai nuolat tobulino profesines kompetencijas. Kvalifikacijos kėlimo veiklose dalyvavo 102 darbuotojai, vidutinė trukmė – 43 akademinės valandos (žr. 14 lentelę).

14 lentelė. 2025 metais darbuotojams organizuoti šie mokymai ir supervizijos.
	Eil. Nr.
	Mokymai
	Trukmė (ak. val.)

	1.
	Supervizijos
	11

	2.
	Kaip esant skirtingiems sėkmingai veikti kartu
	8

	3.
	Emocinis smurtas, priekabės ir mobingas darbo aplinkoje
	8

	4.
	Socialinių paslaugų gavėjų elgsenos pažinimo modeliai
	16



2025 metais, įgyvendinant centralizuoto vidaus audito rekomendacijas, buvo priimti svarbūs organizaciniai sprendimai:
· peržiūrėta ir atnaujinta Centro valdymo struktūra;
· patikslintas pareigybių sąrašas pagal paslaugų poreikius ir finansavimo šaltinius;
· įdiegta elektroninė, personali ir darbo laiko apskaitos sistema;
· įdiegta elektroninė dokumentų valdymo sistema.
Taip pat buvo priimti sprendimai dėl darbo krūvio optimizavimo pagal faktinį paslaugų poreikį. Vienas iš jų – asmens higienos ir priežiūros paslaugų organizavimo srityje, kur 2025 metų pabaigoje skalbimo paslaugai skirtas darbo krūvis buvo sumažintas nuo 1,0 iki 0,5 etato. Šis sprendimas leido subalansuoti paslaugos prieinamumą ir efektyvesnį žmogiškųjų išteklių panaudojimą.
Įgyvendinti pokyčiai sudarė prielaidas aiškesniam funkcijų paskirstymui, didesniam veiklos skaidrumui ir efektyvesniam darbo organizavimui.
Pagrindiniai iššūkiai
2025 metais žmogiškųjų išteklių valdymo srityje išryškėjo keli pagrindiniai iššūkiai:
· kvalifikuotų socialinių paslaugų specialistų trūkumas augančio paslaugų poreikio sąlygomis;
· didėjantis darbo krūvis paslaugose, teikiamose asmens namuose;
· poreikis užtikrinti paslaugų tęstinumą pereinamuoju vadovavimo laikotarpiu.
Šie veiksniai formuoja poreikį 2026 metais priimti sprendimus dėl žmogiškųjų išteklių stiprinimo ir darbo organizavimo tobulinimo, siekiant užtikrinti stabilų ir kokybišką socialinių paslaugų teikimą.
Darbuotojų profesinių kompetencijų stiprinimas yra svarbi, tačiau ne vienintelė žmogiškųjų išteklių valdymo dalis. Siekiant užtikrinti darbuotojų motyvaciją, profesinį stabilumą ir kokybišką socialinių paslaugų teikimą, Centre taip pat skiriamas dėmesys darbuotojų gerovei, socialinėms garantijoms ir darbo aplinkos gerinimui (žr. 15 lentelę). Tai atspindi siekį užtikrinti darbuotojų stabilumą, motyvaciją ir sudaryti sąlygas kokybiškam socialinių paslaugų teikimui augančio paslaugų poreikio sąlygomis.

15 lentelė. Investicijų į darbuotojus rodikliai.
	Eil. Nr.
	Sritis
	2024 m.
Eur
	2025 m.
Eur
	Pokytis
Eur

	1.
	Darbo užmokesčio fondas
	1 626 635,36 
	1 836 634,34 
	+209 998,98

	2.
	Priedai ir priemokos
	104 820,04 
	79 023,24 
	–25 796,80 

	3.
	Materialinė parama darbuotojams
	9 597,40 
	9 304,95 
	–292,45 

	4.
	Kasmetinės ir papildomos atostogos
	238 490,03 
	267 156,85 
	+28 666,82 

	5.
	Išeitinės išmokos
	3 168,23 
	36 007,86 
	+32 839,63 

	6.
	Mokymai, seminarai, konferencijos
	1 150,00 
	4 541,00 
	+3 391,00

	7.
	Kvalifikacijos kėlimas
	10 338,00€
	13 370,00 
	+3 032,00 



Duomenys rodo, kad 2025 metais didžiausias finansinių išteklių augimas buvo susijęs su darbo užmokesčio fondu, darbuotojų atostogų išmokomis ir kvalifikacijos tobulinimu. Tai rodo nuoseklų siekį stiprinti darbuotojų finansinį stabilumą, profesines kompetencijas ir socialines garantijas.

VI SKYRUS
FINANSINIAI IŠTEKLIAI IR BIUDŽETO VYKDYMAS

Šakių socialinių paslaugų centro veikla finansuojama iš savivaldybės biudžeto lėšų, valstybės tikslinių dotacijų, projektinių lėšų bei įstaigos gaunamų pajamų už teikiamas paslaugas. Efektyvus finansinių išteklių planavimas ir racionalus jų panaudojimas sudaro prielaidas užtikrinti stabilų socialinių paslaugų teikimą, jų prieinamumą ir kokybę Šakių rajono gyventojams.
2025 metais Centro finansiniai ištekliai buvo naudojami socialinių paslaugų teikimui, darbuotojų darbo užmokesčiui, kvalifikacijos tobulinimui, materialinių išteklių užtikrinimui bei projektinių veiklų įgyvendinimui.
2025 metais Šakių socialinių paslaugų centro patvirtintas metinis biudžetas sudarė 2 722 514,20 Eur, iš kurių faktiškai panaudota 2 492 151,45 Eur. Bendras biudžeto įvykdymas sudarė apie 91,5 proc.
Didžiausią finansavimo dalį sudarė Šakių rajono savivaldybės biudžeto lėšos ir valstybės tikslinės dotacijos.

16 lentelė. Šakių socialinių paslaugų centro biudžetas 2025 m.
	Eil. Nr.
	Asignavimų šaltinis
	Patvirtintas biudžetas, Eur
	Faktinės išlaidos, Eur
	Įvykdymas proc.

	1.
	Šakių rajono savivaldybės biudžetas
	1 255 799,66
	1 255 799,66
	100

	2.
	Valstybės tikslinės dotacijos
	949 578,00
	931 027,02
	99

	3.
	Įstaigos pajamos (2025 m.)
	120 000,00
	120 000,00
	100

	4.
	Įstaigos pajamos (2024 m. likutis)
	20 211,60
	20 211,60
	100

	5.
	Projektas „Integrali pagalba“
	269 203,41
	183 417,09
	68

	6.
	Projektas „Vaikų gerovės ir saugumo didinimas“
	54 963,13
	54 498,93
	99

	7.
	Projektas „Jungtys“
	52 758,40
	35 197,15
	67

	Iš viso
	2 722 514,20
	2 492 151,45
	91,5



Mažesnis kai kurių projektinių lėšų panaudojimas susijęs su projektų veiklų įgyvendinimo etapais ir finansavimo grafikais.
Šakių socialinių paslaugų centro veikla finansuojama iš kelių pagrindinių šaltinių. Didžiausią pajamų dalį sudaro savivaldybės biudžeto lėšos, kurios užtikrina pagrindinių socialinių paslaugų teikimą. Reikšmingą dalį sudaro valstybės tikslinės dotacijos bei projektinės lėšos, skirtos socialinių paslaugų plėtrai ir kokybės gerinimui.



17 lentelė. Pajamų struktūra 2025 m.
	Šaltinis
	Pajamos, Eur
	Pajamos, proc.

	Šakių rajono savivaldybės biudžetas
	1 255 799,66
	46 

	Valstybės tikslinės dotacijos
	949 578,00
	35 

	Projektinės lėšos
	376 924,94
	14 

	Įstaigos pajamos
	129 884,11
	5 

	Iš viso
	2 712 186,71
	100 



Dalį Centro pajamų sudaro gyventojų mokėjimai už teikiamas socialines paslaugas. Šios pajamos naudojamos socialinių paslaugų teikimo organizavimui ir kokybės užtikrinimui.
2025 metais už socialines paslaugas surinkta 129 884,11 Eur, kai 2024 metais – 140 211,60 Eur.

18 lentelė. Mokėjimų už paslaugas suvestinė 2024–2025 m.
	Eil. Nr.
	Paslauga
	2024 m., Eur
	2025 m., Eur

	1.
	Pagalba asmens namuose Asmenų mokėjimai už paslaugas
	75 477,75
	69 166,42

	2.
	Dienos socialinė globa namuose Asmenų mokėjimai
	43 358,04
	20 972,18

	3.
	Dienos socialinė globa institucijoje Asmenų mokėjimai
	9 620,70
	12 152,22

	4.
	Intensyvios krizių įveikimo pagalbos paslauga
	300,36
	8 035,10

	5.
	Techninių pagalbos priemonių nuoma
	4 509,22
	5 320,21

	6.
	Dušo, skalbimo, džiovinimo paslaugos
	1 244,07
	1 533,28

	7.
	Transporto paslaugos
	4 558,60
	4 973,70

	8.
	Kompleksinės globos centro paslaugos
	1 142,86
	6 615,00

	9.
	Antenos nuoma, komunaliniai mokesčiai
	–
	1 116,00

	Iš viso
	140 211,60
	129 884,11



Didžiausią pajamų dalį sudaro mokėjimai už pagalbos asmens namuose paslaugas. 2025 metais padidėjo pajamos iš krizių centro ir globos centro veiklos.
2025 metais Šakių socialinių paslaugų centro finansavimas buvo stabilus ir orientuotas į socialinių paslaugų prieinamumo užtikrinimą rajono gyventojams. Didžiausią finansavimo dalį sudarė savivaldybės biudžeto ir valstybės tikslinių dotacijų lėšos, kurios užtikrina pagrindinių socialinių paslaugų teikimą. Gyventojų mokėjimai už paslaugas sudaro nedidelę, tačiau svarbią dalį įstaigos pajamų, prisidedančią prie paslaugų organizavimo ir kokybės užtikrinimo. 
Finansinių išteklių struktūra rodo, kad Centras išlieka strategiškai svarbia savivaldybės socialinės paramos sistemos dalimi, užtikrinančia nuoseklų socialinių paslaugų teikimą ir jų prieinamumą Šakių rajono gyventojams.



VII SKYRIUS
ŪKIO VALDYMAS IR VIEŠIEJI PIRKIMAI

Šakių socialinių paslaugų centras veiklai vykdyti naudoja savivaldybės ir kitų įstaigų patalpas. Šių patalpų išlaikymui skiriamos komunalinių paslaugų lėšos, kurios apima šildymo, elektros energijos, vandens, nuotekų bei kitų pastato eksploatavimo išlaidų sąnaudas.
2025 metais Centro naudojamų patalpų bendras plotas sudarė 2312,33 m², o komunalinių paslaugų išlaidos siekė 38 531,10 Eur per metus.

19 lentelė. Nekilnojamojo turto išlaidos.
	Eil. Nr.
	Adresas
	Plotas, m²
	Komunalinės sąnaudos Eur/metams
	Eur/m² per metus
	Eur/m² per mėn.

	1.
	V. Kudirkos g. 64A, Šakiai
	692,04
	13 176,82
	19,04
	1,59

	2.
	Bažnyčios g. 37, Šakiai
	28,41
	361,23
	12,71
	1,06

	3.
	Vytauto g. 33, Kudirkos Naumiestis
	76,02
	595,32
	7,83
	0,65

	4.
	Bažnyčios g. 7, Paluobių k.*
	1515,86
	24 397,73
	16,09
	1,34

	Iš viso:
	2312,33
	38 531,10
	
	


* patalpų plotas nurodytas be priskirtų bendruomenei „Pagirys“ ir rajono viešajai bibliotekai. Papildomai pažymėtina, kad dalis pastato ploto šiuo metu nėra naudojama veiklai vykdyti, t. y.  nenaudojamas pastato plotas – 1 113,08 m²,  nenaudojamo ploto išlaikymo sąnaudos – 17 909,46 Eur per metus, nenaudojamo ploto išlaikymo sąnaudos – 1 491,53 Eur per mėnesį.

Nenaudojamo ploto išlaikymas sudaro apie 46 proc. pastato Paluobiuose komunalinių išlaidų, todėl būtina svarstyti efektyvesnio patalpų panaudojimo galimybes.
Šakių socialinių paslaugų centro veikloje transportas yra svarbi socialinių paslaugų infrastruktūros dalis, užtikrinanti paslaugų prieinamumą visoje Šakių rajono teritorijoje. Transporto priemonės naudojamos darbuotojų vykimui pas paslaugų gavėjus, gyventojų pavėžėjimui į socialines ir sveikatos priežiūros įstaigas bei specializuotų pavėžėjimo paslaugų organizavimui.
Centro transporto ūkį sudaro 16 tarnybinių automobilių, kurie naudojami socialinių paslaugų teikimo veikloje.
2025 metais transporto išlaikymo ir transporto paslaugų įsigijimo išlaidos sudarė 62 943,34 Eur. Transporto paslaugos organizuojamos trimis pagrindinėmis kryptimis:
1. Tarnybinis transportas socialinių paslaugų teikimui. Centro turimi 14 automobilių naudojami darbuotojų vykimui pas paslaugų gavėjus teikiant pagalbos į namus, dienos socialinės globos namuose ir kitas socialines paslaugas įvairiose rajono vietovėse. Šių transporto priemonių išlaidas sudaro:
· kuro išlaidos – 9 581,01 Eur;
· transporto išlaikymo ir techninės priežiūros išlaidos – 8 044,25 Eur;
· draudimo išlaidos – 1 892,33 Eur; 
· kitos išlaidos (transporto valdymo ir kontrolės sistemos abonentinis mokestis) – 1 016,40 Eur.
2. Gyventojų pavėžėjimo paslauga. Pagal gyventojų poreikius organizuojamas pavėžėjimas į gydymo įstaigas, ligonines, reabilitacijos centrus ir kitas sveikatos priežiūros įstaigas. Šiai paslaugai teikti naudojami 2 automobiliai. Paslaugos išlaidos 2025 metais sudarė:
· transporto išlaikymo išlaidos, įskaitant kuro išlaidas – 4 590,05 Eur;
· surinktos pajamos už pavėžėjimo paslaugą – 4 973,70 Eur.
Ši paslauga užtikrina socialiai pažeidžiamų gyventojų galimybes pasiekti būtinas sveikatos priežiūros paslaugas.
3. Hemodializuojamų pacientų pavėžėjimas. Hemodializuojamiems pacientams pavėžėjimo paslauga organizuojama pagal viešojo pirkimo būdu sudarytą sutartį su išorės paslaugų teikėju.
· sutarties laikotarpis – 2023 08 01 – iki gauto finansavimo panaudojimo;
· 2024 metų išlaidos – 25 948,52 Eur;
· 2025 metų išlaidos – 27 017,42 Eur.
Ši paslauga užtikrina reguliarų pacientų transportavimą į gydymo įstaigas ir yra svarbi tęstinio gydymo proceso dalis.
Likusi 2025 metų transporto išlaikymo ir transporto paslaugų įsigijimo išlaidų dalis buvo skiriama: 
· darbuotojų, teikiančių paslaugas asmens namuose, kelionės išlaidų kompensavimui – 4 303,32 Eur, vadovaujantis Šakių socialinių paslaugų centro kelionės išlaidų kompensavimo tvarkos aprašu;
· projektinio darbo su jaunimu veiklų (mobilus darbas su jaunimu, projektas „JUNGTYS“) įgyvendinimui – 5 478,56 Eur; 
· transporto paslaugų įsigijimui centro veiklos reikmėms (darbuotojų išvykai) – 1 020,00 Eur.
2025 metais informacinių technologijų paslaugų ir IT infrastruktūros palaikymo išlaidos sudarė 16 636,34 Eur. Šios lėšos buvo skirtos informacinių sistemų priežiūrai, kompiuterinės įrangos aptarnavimui bei programinės įrangos naudojimui.
Materialiojo turto paprastojo remonto prekių ir paslaugų įsigijimo išlaidos sudarė 23 261,63 Eur. Šios išlaidos buvo susijusios su patalpų priežiūra, smulkiais remonto darbais bei įstaigos veiklai reikalingos infrastruktūros palaikymu.
Šakių socialinių paslaugų centras viešuosius pirkimus vykdo vadovaudamasis Lietuvos Respublikos viešųjų pirkimų įstatymu, kitais teisės aktais bei įstaigoje patvirtinta viešųjų pirkimų organizavimo tvarka.
Už 2025 metus parengta ir Viešųjų pirkimų tarnybai pateikta metinė pirkimų ataskaita (ATN-3 forma), kurioje pateikti duomenys apie per metus sudarytas pirkimo sutartis.
2025 metais Centre buvo vykdomi mažos vertės pirkimai, po kurių sudarytos sutartys buvo viešinamos teisės aktų nustatyta tvarka.

20 lentelė. Viešųjų pirkimų suvestinė 2025 m.
	Pirkimo objekto rūšis
	Bendra sudarytų sutarčių vertė, Eur
	Pirkimų skaičius
	Žaliųjų pirkimų vertė, Eur
	Žaliųjų pirkimų skaičius

	Prekės
	28 095,20
	2
	28 095,20
	2

	Paslaugos
	65 855,63
	17
	65 855,63
	17

	Darbai
	0,00
	0
	0,00
	0

	Iš viso
	93 950,83
	19
	93 950,83
	19



2025 metais bendra sudarytų pirkimo sutarčių vertė sudarė 122 233,71 Eur. Didžiąją dalį sudarė paslaugų pirkimai, susiję su įstaigos veiklos užtikrinimu, infrastruktūros priežiūra ir socialinių paslaugų teikimu.

VIII SKYRUS
ORGANIZACIJOS KOMUNIKACIJA IR IDENTITETAS

Šakių socialinių paslaugų centras siekia stiprinti organizacijos atvirumą, paslaugų prieinamumą ir informacijos sklaidą rajono gyventojams. Aiški ir nuosekli komunikacija yra svarbi socialinių paslaugų sistemos dalis, leidžianti gyventojams lengviau sužinoti apie teikiamas paslaugas, jų gavimo galimybes ir pagalbos būdus. 2025–2026 metais Centre pradėti įgyvendinti organizacijos identiteto ir komunikacijos stiprinimo sprendimai.
2025 metais pradėtas kurti atnaujintas Centro vizualinis identitetas. Parengtas naujas įstaigos logotipas, kuris atspindi Centro veiklos kryptis, vertybes ir socialinių paslaugų bendruomeninį pobūdį. Taip pat buvo pradėtas kurti naujas Centro interneto tinklalapis, skirtas gerinti informacijos prieinamumą gyventojams, supaprastinti paslaugų paiešką ir sudaryti galimybes patogiau gauti aktualią informaciją apie Centro veiklą. Naujasis Šakių socialinių paslaugų centro interneto tinklalapis pradėjo veikti 2026 metų kovo mėnesį. Tinklalapyje pateikiama informacija apie teikiamas socialines paslaugas, jų gavimo tvarką, projektinę veiklą, naujienas bei kitą gyventojams aktualią informaciją sudaryta galimybė vertinti paslaugas.
Šie sprendimai prisideda prie organizacijos skaidrumo didinimo, informacijos prieinamumo ir bendradarbiavimo su bendruomene stiprinimo.

IX SKYRIUS
2026 METŲ VEIKLOS PRIORITETAI

2026 metais Šakių socialinių paslaugų centro veiklos kryptys bus orientuotos į socialinių paslaugų kokybės stiprinimą, darbuotojų profesinės aplinkos gerinimą, organizacijos veiklos efektyvinimą ir bendradarbiavimo su bendruomene plėtrą.
Centro veikla grindžiama trimis pagrindinėmis kryptimis: kokybe, atvirumu ir bendradarbiavimo stiprinimu.
Pagrindiniai 2026 metų prioritetai:
1. Darbuotojų darbo aplinkos gerinimas ir motyvacija. 2026 metais planuojama stiprinti darbuotojų motyvaciją ir profesinį stabilumą, kuriant palankią darbo aplinką ir sudarant sąlygas nuolatiniam kompetencijų tobulinimui.
2. Darbo organizavimo efektyvinimas. Siekiant užtikrinti efektyvų įstaigos veiklos organizavimą, 2026 metais bus įgyvendinamos priemonės, skirtos darbo procesų optimizavimui ir administracinių procedūrų tobulinimui.
3. Savanorystės ir praktikos stiprinimas. Centras sieks stiprinti savanorių ir praktikantų įtraukimą į socialinių paslaugų veiklą.
4. Socialinių paslaugų kokybės gerinimas. 2026 metais bus siekiama užtikrinti nuoseklų socialinių paslaugų kokybės gerinimą, orientuojantis į paslaugų prieinamumą, individualizavimą ir paslaugų gavėjų gyvenimo kokybės gerinimą.


__________________
2

image1.png
2 318 015,01

1921

95,38

105

Biudzetas (Eur)

Paslaugy
gavéjy skaicius

Etatai

Darbuotojy
skaicius

Projektiné veikla
(projekty sk.)

4_ 2722 514,20
4- 100,25
- .




image2.png
PASLAUGY GAVEJAI PAGAL PASLAUGY RUSIS  ©2024 ©2025

Prevencinés paslaugos

896

Bendrosios soc. paslaugos

Akredituotos soc. paslaugos

Socialinés globos paslaugos

Kitos paslaugos

0 200 400 600 800 1000





